VIDEO Moment antologic la votul prin telefon din Camera Deputaților. Un deputat PSD a fost trezit din somn: ”Habar nu am, am dormit, nu știu ce s-a întâmplat între timp, acum m-am trezit”

Moment fără precedent în Camera Deputaților, la votul de la distanța pentru un amendament la regulamentul camerei: deputatul PSD, Ionel Floroiu, a fost trezit din somn de apelul colegilor și nu a știut cu cine vorbește și ce se votează.

Dialogul dintre președintele de ședință, Daniel Suciu, și deputatul Ionel Floroiu:

Ionel Floroiu: Alo!

Daniel Suciu: Te auzim

Ionel Floroiu: Bună ziua, da, spuneți

Daniel Suciu: Eu spun, dar dvs trebuie să spuneți cum votați la proiect și la amendament

Ionel Floroiu: Dar nu mi-ați spus cu cine sunt în direct acuma?

Daniel Suciu: Cu Camera Deputaților, Nelu

Ionel Floroiu: Te-am recunoscut după voce, habar nu am, am dormit, nu știu ce s-a întâmplat între timp, acum m-am trezit

Daniel Suciu: Nelu, o să revenim puțin mai târziu

Ionel Floroiu: Da, să mă uit și și eu și reveniți puțin mai târziu

Ionel Floroiu (58 de ani) ese deputat PSD de Bacău. El a fost ofițer de miliție și apoi de poliție la Serviciul Evidența Populației, a condus Garda de Mediu Bacău și a fost vicepreședinte al Consiliului Județean Bacău.

Camera Deputaților dezbate și votează azi un amendament la propriul regulament, care ar permite tocmai votul online.

Nu doar Floroiu a fost luat prin surprindere de vot. Nici deputatul Marian Țachianu (PSD, Dâmbovița) nu a știut pentru ce e sunat, exclamând ”Aaa, pentru vot! Nu sunt în fața calculatorului”.

UPDATE: Și deputatul PNL Tinel Gheorghe a fost protagonistul unui moment special. El a acuzat conducerea Camerei Deputaților că ”își bate joc de parlamentarism” și a refuzat să își exercite votul. Daniel Suciu a închis microfonul când Tinel Gheorghe a început să vocifereze.

Iată dialogul dintre cei doi:

Tinel Gheorghe: Cine sunteți?

Daniel Suciu: Sunt Daniel Suciu, secretarul Camerei

Tinel Gheorghe: Cine v-a aprobat procedura asta de vot prin telefon?

Daniel Suciu: Mă luați cumva la rost?

Tinel Gheorghe: Domnu Suciu, chiar am dus în derizoriu totul. Înțeleg că e stare de urgență, dar chiar să mă puneți să votez prin telefon, vă bateți joc de tot ce înseamnă parlamentarism

Foto: Ionel Floroiu (Agerpres / Radu Tuta)